Νίκανδρος Σαββίδης

Ο Νίκανδρος Σαββίδης είναι Κύπριος ηθοποιός και δημιουργός, με δραστηριότητα στο θέατρο, τον κινηματογράφο και την τηλεόραση. 

Γεννήθηκε στη Λευκωσία και σπούδασε υποκριτική στη Δραματική Σχολή του Θεάτρου Τέχνης Κάρολου Κουν, με υποτροφία από τον Θεατρικό Οργανισμό Κύπρου (ΘΟΚ). Είναι επίσης πτυχιούχος Ιστορίας και Αρχαιολογίας του Πανεπιστημίου Κρήτης και κάτοχος μεταπτυχιακού τίτλου του προγράμματος Digital Cultural Heritage του Cyprus Institute. 

Στο θέατρο είχε μακρόχρονη συνεργασία με τον Θεατρικό Οργανισμό Κύπρου (ΘΟΚ) με πρώτη του θεατρική εμφάνιση τη συμμετοχή του στην Αντιγόνη του Σοφοκλή, παραγωγή του ΘΟΚ για το Φεστιβάλ Επιδαύρου (2005).   Με τον ομώνυμο ρόλο στην παράσταση Το Σκλαβί, έργο της Ξένιας Καλογεροπούλου (2006), ξεκίνησε μια πορεία έξι ετών στην Παιδική Σκηνή του ΘΟΚ. Το 2008 έπαιξε στους Φασουλήδες του Κατσιμπόρα, θεατρική διασκευή έργου του Φεδερίκο Γκαρθία Λόρκα, σε σκηνοθεσία Ισίδωρου Σιδέρη,  παράσταση που έχει καταγραφεί ως μία από τις σημαντικές παραγωγές της Παιδικής Σκηνής του οργανισμού, και τιμήθηκε με το βραβείο καλύτερης παιδικής/νεανικής παράστασης στα Βραβεία ΘΟΚ 2008–2009.

Από το 2012 έως το 2015 συμμετείχε στο πρωτότυπο παιδικό μιούζικαλ Γουρουνιάσματα και Γουρουνιάσματα 2+3 (των Άλεξ Παναγή και Κατερίνας Χριστοφίδου, σε σκηνοθεσία Αίγλης Σπυριδάκη, το οποίο απέσπασε το βραβείο Καλύτερης Παράστασης Παιδικού/Νεανικού Έργου στα Βραβεία ΘΟΚ 2013–2014.

Την περίοδο 2016–2017 παρουσίασε τον θεατρικό μονόλογο Επί Χρήμασι, βασισμένο σε κείμενα του Κώστα Μαννούρη από τη στήλη «Φιλgood» του Φιλελεύθερου σε σκηνοθεσία Μαρίνας Βρόντη. Η παράσταση παρουσιάστηκε αρχικά στο Nicosia Pop Up Festival και στη συνέχεια σε σειρά παραστάσεων στη Λευκωσία.  

Το 2019 συνεργάστηκε με τον στιχουργό Παρασκευά Καρασούλο, συγγράφοντας τη θεατρική διασκευή του έργου Τα καινούρια ρούχα του Βασιλιά, η οποία παρουσιάστηκε στο Θέατρο Αλίκη στην Αθήνα κατά την περίοδο 2019–2020, σε παραγωγή της Μικρής Άρκτου. Η παράσταση συνοδεύτηκε από έκδοση CD με τραγούδια του έργου, σε στίχους Παρασκευά Καρασούλου. Το έργο Τα καινούρια ρούχα του Βασιλιά περιλήφθηκε στο ρεπερτόριο του Θεατρικού Οργανισμού Κύπρου κατά την περίοδο 2025–2026, σε νέα παραγωγή.

Στην τηλεόραση συμμετείχε σε κυπριακές παραγωγές, μεταξύ των οποίων η σειρά Κυπριώτικα Σκετς του ΡΙΚ, όπου εμφανίστηκε στα επεισόδια «Ο Αζούλης» και «Το Μυστικόν». Στην ίδια σειρά υπέγραψε το σενάριο του επεισοδίου «Το Γάλαν».

Στον κινηματογράφο συμμετείχε σε ταινίες μικρού μήκους που προβλήθηκαν και διακρίθηκαν σε φεστιβαλικό πλαίσιο. Το 2008 έπαιξε στην ταινία μικρού μήκους Hellmets, σε σκηνοθεσία Γιώργου Κουκουμά, η οποία προβλήθηκε, μεταξύ άλλων, στο Φεστιβάλ Ταινιών Μικρού Μήκους Δράμας το 2009, όπου απέσπασε βραβείο φωτογραφίας και κοστουμιών. Το 2012 έπαιξε στην ταινία μικρού μήκους Dead End, σε σκηνοθεσία Τώνιας Μισιαλή, με προβολές σε διεθνή φεστιβάλ και διακρίσεις.

Είναι ένας από τους δημιουργούς του ντοκιμαντέρ μικρού μήκους KAIMAKLI. Το ντοκιμαντέρ απέσπασε το βραβείο Καλύτερου Ντοκιμαντέρ Μικρού Μήκους στο φεστιβάλ Story.Land στη Βουλγαρία,  και προβλήθηκε σε φεστιβαλικά προγράμματα στην Κύπρο και στο εξωτερικό.

 Παραπομπές 

Κατηγορία:Κύπριοι ηθοποιοί θεάτρου
Κατηγορία:Κύπριοι ηθοποιοί κινηματογράφου
Κατηγορία:Κύπριοι ηθοποιοί τηλεόρασης
Κατηγορία:Απόφοιτοι της Δραματικής Σχολής Θεάτρου Τέχνης Καρόλου Κουν